ארנסט אנד יאנג

ארנסט אנד יאנג (באנגלית: Ernst & Young, ובקיצור EY) הוא אחד מארבעת התאגידים הגדולים בעולם לראיית חשבון (שלושת האחרים, המרכיבים יחד עם ארנסט אנד יאנג את ה-Big Four, הם דלויט, KPMG ו-PwC). "ארנסט אנד יאנג" הוא ארגון גלובלי הפועל בלמעלה מ-150 מדינות ומונה כ-395,000 עובדים. משרדיו הראשיים ממוקמים בלונדון, בריטניה. בשנת 2010, דורג התאגיד על ידי כתב העת "פורבס" כחברה הפרטית התשיעית בגודלה בארצות הברית. היסטוריה במאה ה-20 ארתור יאנג נולד בגלאזגו, סקוטלנד. הוא למד משפטים אבל התעניין בבנקאות והשקעות. ב-1890 היגר לארצות הברית כדי לפתוח בקריירה בחשבונאות. ב-1906 ייסד את הפירמה "ארתור יאנג ושות'" עם אחיו סטנלי. אלווין סי. ארנסט נולד בקליבלנד, ארצות הברית. לאחר התיכון עבד כמנהל חשבונות. בשנת 1903 הוא ואחיו תיאודור הקימו את "ארנסט אנד ארנסט", משרד רואי חשבון קטן. ארנסט הגה את הרעיון שניתן להשתמש במידע חשבונאי כדי לגבש החלטות עסקיות ולהשפיע על ניהול הלקוחות. הוא שימש מודל לאנשיו במתן שירות מעמיק ומקיף יותר ללקוחותיו. גם יאנג מיצב עצמו כיועץ עסקי ולא רק כרואה חשבון. ב-1920, הפילוסופיה של "ארנסט אנד ארנסט" הייתה "ההצלחה תלויה לגמרי באופי, ביכולת ובחריצות של הנשים והגברים שמרכיבים את הארגון". יאנג תמך בעידוד ופיתוח של מומחים. בשנות ה-20 של המאה ה-20 הוא הקים בית ספר לעובדים ובשנות ה-30 המשרד שלו היה הראשון לגייס עובדים מהקמפוסים באוניברסיטאות. שני המשרדים מיהרו להיכנס לשוק העולמי. ב-1924 הם שיתפו פעולה עם משרדים בריטיים מובילים: יאנג עם "Broads Paterson & Co". וארנסט עם "Whinney Smith & Whinney". הבריתות שיצרו היו הראשונות מבין בריתות רבות לשני המשרדים, שפתחו סניפים בכל העולם כדי להעניק שירות ללקוחות בינלאומיים. ארנסט ויאנג מעולם לא נפגשו בחייהם אבל מתו בהפרש של ימים זה מזה בשנת 1948. הפילוסופיות שלהם, לעומת זאת, המשיכו להתקיים, וב-1989 המשרדים שהקימו הפכו לפירמה משותפת בשם "ארנסט אנד יאנג". הארגון החדש למד במהרה לנצל את הגלובליזציה, הטכנולוגיות העסקיות החדשות והחשיבות שבחדשנות עסקית. השם של הפירמה נובע מהמיזוג הגלובלי בין "ארנסט את וויני" ו"ארתור יאנג" שבוצע בשנת 1989. ארנסט אנד יאנג עסקה בבניית זרוע הייעוץ שלה במהלך שנות ה-80 וה-90 של המאה ה-20. רשות ניירות הערך בארצות הברית (SEC) וחברי קהילת המשקיעים החלו להביע חששות לגבי ניגוד עניינים אפשרי בין עבודת הביקורת ועבודת הייעוץ בקרב חמש הפירמות הגדולות בארצות הברית. במאי 2000, ביצעה ארנסט אנד יאנג הפרדה ופיצול של שירותי הייעוץ שלה, באמצעות מכירתם לחברת שירותי טכנולוגיית המידע הצרפתית, "קאפ ג'מיני", תמורת סכום של 11 מיליארד דולר, ששולם ברובו במניות. היא הייתה הראשונה מבין הפירמות הנ"ל לבצע הפרדה כזו. המכירה הובילה בסופו של דבר ליצירת חברה חדשה בשם "קאפ ג'מיני ארנסט אנד יאנג", ששמה שונה לאחר מכן ל"קאפג'מיני". במאה ה-21 בשנת 2002 התמזגה "ארנסט אנד יאנג" עם חלק הארי של הפירמה "ארתור אנדרסן" ברחבי העולם, אך המיזוג לא כלל את המשרדים בבריטניה, בסין או בהולנד. זאת לאחר ש"ארתור אנדרסן" פורקה לאחר פרשת "אנרון"; חברת אנרגיה שקרסה בסוף שנת 2001 בפשיטת הרגל שהייתה אחת הגדולות בכל הזמנים (שעלותה הייתה כ-65.5 מיליארד דולר). זאת לאחר שהתגלה כי החברה דיווחה על מאזנים שקריים לאורך זמן ובאופן שיטתי ומונחה מלמעלה, יצרה תרמית חשבונאית מתוכננת ומתוחכמת. מחיר המניה צנח תוך כמה שבועות משיא של קרוב לתשעים דולר לסנטים ספורים. תאגיד רואי החשבון "ארתור אנדרסן", שהיה אחד הגדולים והמובילים בתחומו, פורק מכיוון שחתם על המאזנים מבלי לגלות את התרמית בהם. במהלך העשור הראשון של המאה ה-21 החלה "ארנסט אנד יאנג" שוב להציע שרותי ייעוץ, בין השאר: ייעוץ אסטרטגי, ייעוץ בשיפור ביצועים וייעוץ ליישום וניהול במערכות מידע. פעילות זאת הורחבה גם על ידי רכישות של חברות. בהמשך נכנסה הפירמה גם לייעוץ בתחומי אבטחת מידע וקיימות. הרגולטורים בארצות הברית ובבריטניה, שוב העלו חששות לגבי ניגוד עניינים, על כך שירותי הייעוץ הרווחים של הפירמה עשויים לפגוע ביכולתן לבצע ביקורות חשבונאיות עצמאיות. ביולי 2020 דרשה מועצת הדיווח הפיננסי (Financial Reporting Council) , הרגולטור של תחום החשבונאות בבריטניה, מארבעת התאגידים הגדולים בעולם לראיית חשבון להפריד את עסקי החשבונאות לחברות נפרדות עד יוני 2024. בספטמבר 2022 הודיעה "ארנסט אנד יאנג" כי עקב כך היא מתכננת לפצל את עסקי הביקורת החשבונאית מעסקי הייעוץ שלה. תביעות סיוע להעלמת מס ביולי 2003 נחשף כי "ארנסט אנד יאנג" סיפקה שירותי מקלט מס לעשרות מנהלים בכירים של חברות שהן לקוחותיה, בין השאר כדי להימנע מתשלום מיסים על מאות מיליוני דולרים שהרוויחו ממימוש אופציות. בנוסף נחשף כי החברה פעלה בניגוד עניינים, כאשר במקביל למתן שירותי ביקורות חשבונות לחברות, ניתנו שירותי ייעוץ מס למנהלים בכירים בהן. במאי 2007 הגיש משרד פרקליט מחוז ניו יורק כתבי אישום פליליים נגד ארבעה שותפים בחברה באישומי קשירת קשר לביצוע עבירה, שיבוש הליכי חקירה שניהלו רשויות המס, דיווחים כוזבים והעלמת מס. בינואר 2010 נשלחו שניים מהשותפים למאסר של שנתיים. קריסת "ליהמן ברדרס" בעקבות קריסת בנק "ליהמן ברדרס" ב-2008, הואשמה ארנסט אנד יאנג בשותפות בהונאה חשבונאית: הסכם למכירה לטווח קצר (Repurchase agreement) של נכסים הוצג כ"מכירה", הכסף שימש להחזר חובות כך שמצבת החובות המדווחת קטנה ונוצר מצג שווא של איתנות פיננסית עד שהחברה רכשה בחזרה את הנכסים. ארנסט אנד יאנג טענה כי פעלה בהתאם לעקרונות חשבונאיים מקובלים, אך הוגש נגדה כתב אישום על ידי התובע הכללי בניו יורק בשנת 2010 שהצהיר כי החברה הייתה מעורבת "בהונאה חשבונאית מסיבית". פרשת ויירקארד ביוני 2020 נחשף כי מחשבונות חברת "ויירקארד" (Wirecard, חברה גרמנית לעיבוד תשלומים מקוונים) נעלמו 1.9 מיליארד יורו (2.1 מיליארד דולר). הסכום היווה כרבע מהמאזן של החברה. רואי החשבון של החברה מפירמת "ארנסט אנד יאנג", לא הצליחו לאשר את מיקומן של יתרות מזומנים בכמה חשבונות נאמנות של החברה בשני בנקים אסייתיים והפירמה הודיעה כי אינה יכולה לחתום על הדו"חות הכספיים של "ויירקארד". כמה ימים אחר כך נחשף כי אנשי "ארנסט אנד יאנג" היו מודעים לבעיות כבר ב-2016, וסדרת כתבות על אי-סדרים בחטיבת אסיה של החברה התפרסמו בעיתון "פייננשל טיימס" כבר ב-2019, אך הדוחות הכספיים של החברה אושרו על ידי "ארנסט אנד יאנג". עם חשיפת הפרשה התגלה כי מאזני החברה זויפו במשך שנים, והחברה, שנסחרה לפי שווי שוק של 30 מיליארד אירו, נכנסה לחדלות פרעון. הפרשה כונתה "הסקנדל הכלכלי הגדול בתולדותיה של גרמניה" ו"ההונאה הפיננסית של המאה". בעקבות הפרשה, במרץ 2023 הטיל ה-APAS, רגולטור החשבונאות הגרמני, את העונש הכבד ביותר שלו אי פעם, עת אסר על "ארנסט אנד יאנג" עריכת ביקורות לחברות בורסאיות חדשות במדינה לצמיתות. פרשת התרמית במבחנים ביוני 2022 הסכימה "ארנסט אנד יאנג" לשלם קנס של 100 מיליון דולר, לאחר שהוועדה לניירות ערך ובורסות של ארצות הברית מצאה שרבים מעובדיה רימו במבחני אתיקה, ושהחברה לא עשתה די כדי למנוע זאת. זה היה הקנס הגדול ביותר שהוטל עד אז על ידי הוועדה לניירות ערך נגד חברת ראיית חשבון, זאת לאחר שנחשף כי החברה הטעתה את החוקרים, הסתירה ראיות והפרה את חוקי ראיית החשבון שאמורים לשמור על יושרת המקצוע, ושעובדיה כרואי חשבון שאמורים למנוע רמאות רימו בעצמם במבחני האתיקה. שירותים לפירמה ארבעה קווי שירות עיקריים: ביקורת: כולל ביקורת (חשבונאות) של דוחות כספיים ושירותי חקירת הונאות וסכסוכים. שירותי ייעוץ: כולל ארבעה תתי קווי שירות: אקטואריה, ביקורת וניהול סיכוני IT, סיכונים ושיפור ביצועים. שירותי מס: מיסוי מקומי, מיסוי בינלאומי, חשבונאות מיסים וייעוץ לסיכונים, מיסוי עסקאות, הון אנושי, מיסוי עקיף. שירותי אסטרטגיה וליווי עסקאות: כולל בדיקת נאותות בתחומי מסחר, פיננסים, נדל"ן ומיסוי, מיזוגים ורכישות, הערכות שווי ומודלים עסקיים, שירותי ארגון מחדש ואינטגרציה עסקית. בישראל היסטוריה בשנת 1994 החל מייצג את הפירמה בישראל משרד "קוסט, לב-ארי את פורר". משרד רואי חשבון שהוקם בשנת 1937 על ידי רו"ח אפרים קוסט, שהיה אחר כך נשיא לשכת רואי חשבון בישראל. ב-1959 הצטרף כמתמחה לפירמה יצחק פורר, הוא הוסמך כרואה חשבון ב-1961, והפך לשותף מנהל ב-1980. אז שונה שם המשרד ל"קוסט, לב-ארי את פורר". פורר ניהל את הפירמה מאז ועד פרישתו ב-2007. בשנת 1996 התמזג המשרד עם משרד רו"ח רונאל-שטטנר. באותה שנה היה גם בין יוזמי "כנס ג'רני" השנתי - כנס המיועד לתעשיית ההיי-טק הישראלית, מדעי החיים וקרנות ההון סיכון, ולמומחים פיננסיים ומשקיעים רבים מהארץ ומהעולם. בשנת 1998 בוצע מיזוג עם משרד עזרא גבאי, ועם המשרד החיפאי רצ'קובסקי-פריד. בשנת 2002 הצטרף משרד "ליובושיץ-קסירר" בישראל לרשת "ארנסט אנד יאנג" העולמית, אך לא התמזג עם משרד "קוסט-פורר-גבאי" בישראל באותה עת. משרד "ליובושיץ-קסירר", היה חבר ברשת פירמת "ארתור אנדרסן" העולמית שקרסה בעקבות פרשת "אנרון". כחלק מהרשת העולמית, המשרד נאלץ לשלם מאות אלפי דולרים כדי להשתחרר מתביעות קיימות ועתידיות בפרשת אנרון, זאת במסגרת הסכם בינלאומי שהתייחס לכל משרדי רשת "ארתור אנדרסן" שפעלו מחוץ לארצות הברית, ולפיו כל המשרדים שלמו כ-60 מיליון דולר ביחד לקופה משותפת, שכיסתה את חלקם בכל התביעות. רק בדצמבר 2003 הושלמו הליכי המיזוג בפועל של משרד "ליובושיץ-קסירר" עם "קוסט, פורר את גבאי". בשנת 2013 רכשה "ארנסט אנד יאנג", תמורת 256 מיליון שקל, 16 קומות משרדים במגדלי מידטאון בתל אביב בעת תחילת הקמתם, לצורך העברת משרדי החברה למגדל. כעבור כשנה דיווחה על רכישה של חמש קומות נוספות בתמורה ל־86 מיליון שקל נוספים, שנרכשו כהשקעה פרטית של השותפים במשרד, שנתיים אחר כך מכרו שלוש קומות ברווח של 27 מיליון שקל. בתחילת 2018 עברו 1,000 עובדי החברה למשרדים במגדלי מידטאון. בשנת 2011 בוצע מיזוג עם משרד אלפיה את אלפיה בדצמבר 2015 נוצרה התאגדות עובדים בחברה באמצעות ההסתדרות הכללית. לאחר משא ומתן שנמשך כשנה וחצי, בין ועד העובדים להנהלה, נחתם הסכם קיבוצי ראשון בחברה ובענף ראיית החשבון בכלל. אולם לאחר עיכובים בחתימת הסכם קיבוצי ובמאחה על כך שחלק מהעובדים מרוויחים שכר מינימום ועובדים מעל ל-12-13 שעות ביום, פתחו העובדים, במרץ 2017, בשביתת מחאה. ביולי 2017 נחתם לבסוף הסכם קיבוצי עם העובדים. פעילות ושירותים פירמת רואי החשבון ארנסט אנד יאנג - קוסט פורר גבאי את קסירר (השם המלא בישראל) היא הפירמה הגדולה בישראל לראיית חשבון, מיסים, ייעוץ עסקי וליווי עסקאות (על פי דירוג דן אנד ברדסטריט ממאי 2015). באמצעות למעלה מ-90 שותפים ולמעלה מ-2,000 עובדים משרתת הפירמה בישראל לקוחות רבים בכל ענפי המשק. לפירמה ארבעה משרדים ברחבי ישראל: המשרד הראשי בתל אביב וסניפים בחיפה, בירושלים ובבאר שבע, וכן נציגויות בערים החשובות באירופה ובארצות הברית. חשבונאות וביקורת: ביקורת דוחות כספיים, ביקורת פנים, טיפול וייעוץ בענייני מס, מע"מ, ניכויים, ביטוח לאומי וכו', ליווי עסקי. מיסים: מיסוי ישראלי: תכנון מס, ליווי תהליכי מיזוגים, פיצולים ושינויי מבנה, ליווי וגיבוש הסדרים מראש מול רשות המיסים (רולינג), ניצול של נכסי המס, הכנת והגשת דוחות מס, שומות וייעוץ שוטף, מיסים עקיפים לרבות מיסוי מקרקעין, מיסוי בינלאומי לרבות מחירי העברה, דסק מס אמריקאי ו-Global Mobility. שירותי אסטרטגיה וליווי עסקאות: בדיקת נאותות פיננסית וחשבונאית, הערכות שווי ומודלים עסקיים, ליווי עסקאות נדל"ן, מיזוגים ורכישות, ניהול הון חוזר, ESG, חדשנות, ליווי של תהליך העסקה לאורך כל מחזור חייה ועוד. ייעוץ: ייעוץ בניהול סיכונים, ייעוץ בשיפור ביצועים, ביקורת וניהול סיכונים במערכות מידע, ועוד. תביעות בישראל פסגות בית השקעות בינואר 2005 תבעה חברת פסגות בית השקעות את "ארנסט אנד יאנג ישראל" בטענה לרשלנות בביקורת, שאפשרה מעילה של חשב של חברה לקוחה, שמשך כספים מחשבון החברה שהיו אצל פסגות והעבירם לחשבונותיו האישיים. התביעה הסתיימה בפשרה. גם ב-2024 נעשתה טעות בדו"חות של "פסגות" בסך של 15 מיליון שקל לשווי בספרים של חברת בת. קריסת אגרקסקו ביולי 2011 הוצא צו הקפאת הליכים לחברת היצוא החקלאי "אגרקסקו", לאחר שנקלעה לחובות בסך 106 מיליון יורו. ב–2020 הגישו מפרקי החברה תביעה על סך 150 מיליון שקל נגד "ארנסט אנד יאנג ישראל", בטענה שבדו"חות הוסתרו הפסדים של עשרות מיליוני שקלים בניגוד לכללי החשבונאות המקובלים. ב-2022 סילק בית המשפט המחוזי את התביעה על הסף, בשל התיישנות ושיהוי, אך המפרקים ערערו לבית המשפט העליון, שקבע כי התביעה לא התיישנה. בפברואר 2024 דחה בית המשפט ניסיון נוסף של "ארנסט אנד יאנג" לדחות את התביעה. פרשת יונט קרדיט ערך מורחב – יונט קרדיט ב-1 ביוני 2022 הודיעה חברת האשראי החוץ־בנקאי "יונט קרדיט שירותים פיננסיים", שהיא חברה ציבורית, שלא תפרסם דו"ח כספי רבעוני, לאחר שנמצאו אי התאמות כספיות ברישומי החברה. שבועיים לאחר מכן התפטר יושב ראש החברה משה כחלון, והתברר שבמאזן החברה חסרים כ-50 מיליון שקל. ב-29 ביוני פיטרה החברה את המנכ"ל צחי אזר וב-12 ביולי פתחה רשות ניירות ערך בחקירה גלויה, והודיעה כי בעלי השליטה בחברה (שלמה אייזיק, שי פנסו וצחי אזר) חשודים בגניבת כספים בסכום כולל של עשרות מיליוני שקלים. משרד "ארנסט אנד יאנג" שימש רואה החשבון של החברה וב-14 ביולי הודיע בצעד חריג כי הוא מושך את הדו"חות הכספיים שלה לשנים 2020 ו-2021. בתגובה טענה החברה כי "זוהי בריחה מאחריות — תוך ניסיון, שנועד לכישלון, לטשטש ראיות ולכסות על טעויות ברורות ומחדלים שבוצעו על ידו כשומר הסף של החברה". בינואר 2024 משקיעים של "יונט קרדיט שירותים פיננסיים" הגישו תביעה על סך 38 מיליון שקל נגד "ארנסט אנד יאנג ישראל", בטענה כי במקום לשמש שומרי סף עבור המשקיעים, הציגו רואי החשבון תמונת מצב שגויה, החסירו גילויים נדרשים והציגו נתונים כוזבים. כחלון הורשע במסגרת הסדר טיעון, בו הוטלו עליו 8 חודשי מאסר על תנאי, קנס של 180 אלף שקל והגבלת כהונה כנושא משרה בחברה ציבורית למשך 18 חודשים. קישורים חיצוניים אתר האינטרנט הרשמי של ארנסט אנד יאנג ארנסט אנד יאנג, ברשת החברתית פייסבוק ארנסט אנד יאנג, ברשת החברתית X (טוויטר) ארנסט אנד יאנג, ברשת החברתית אינסטגרם ארנסט אנד יאנג, ברשת החברתית LinkedIn האתר של ארנסט אנד יאנג ישראל ארנסט אנד יאנג (חברה), דף שער בספרייה הלאומית הערות שוליים